# สุชาตา ช่วงศรี
สุชาตา ช่วงศรี (เกิด 20 กันยายน พ.ศ. 2546)  เป็นนางงามชาวไทย ผู้ดำรงตำแหน่งมิสเวิลด์คนแรกของประเทศไทย จากการประกวดมิสเวิลด์ 2025 ก่อนหน้านี้ดำรงตำแหน่งมิสยูนิเวิร์สไทยแลนด์ 2567 และเคยเป็นรองอันดับ 3 ของนางงามจักรวาล 2024 ก่อนถูกปลดภายหลังได้รับการแต่งตั้งให้เข้าประกวดมิสเวิลด์

 ประวัติ 
สุชาตา เกิดเมื่อวันที่ 20 กันยายน พ.ศ. 2546 เป็นบุตรสาวของนายธเนศ ดอนกำเนิด และนางสุพัตรา ช่วงศรี โดยครอบครัวประกอบอาชีพธุรกิจส่วนตัวในอำเภอถลาง จังหวัดภูเก็ต 

สุชาตาสำเร็จการศึกษาระดับประถมศึกษาและมัธยมศึกษาตอนต้นจากโรงเรียนขจรเกียรติศึกษา และมัธยมศึกษาตอนปลายจากโรงเรียนเตรียมอุดมศึกษา สายศิลป์-จีน ปัจจุบันกำลังศึกษาระดับอุดมศึกษาในสาขาวิชาการเมืองและการระหว่างประเทศ BIR (หลักสูตรนานาชาติ) คณะรัฐศาสตร์ มหาวิทยาลัยธรรมศาสตร์

 การประกวด 
สุชาตาเริ่มเข้าประกวดนางงามเพื่อต้องการสร้างความตระหนักถึงโรคมะเร็งเต้านม เนื่องจากขณะอายุ 16 ปี เธอตรวจพบก้อนเนื้องอกขนาดเส้นผ่านศูนย์กลาง 10 เซนติเมตร อยู่ในเต้านมทั้งสองข้าง ทำให้ต้องเข้ารับการผ่าตัดก้อนเนื้อส่วนเกินบริเวณหน้าอก แต่หลังจากนำไปตรวจแล้วพบว่ายังไม่เป็นมะเร็ง เพราะเอาออกได้ทัน

 นางงามรัตนโกสินทร์ 
สุชาตาเริ่มต้นจากการเดินแบบก่อน จากนั้นได้เข้าประกวดนางงามเวทีแรกคือ นางงามรัตนโกสินทร์ เมื่อช่วงปลาย พ.ศ. 2564 แต่ไม่ได้รับตำแหน่งชนะเลิศ

 มิสยูนิเวิร์สไทยแลนด์ 2565 
สุชาตาได้เข้าประกวดมิสยูนิเวิร์สไทยแลนด์ 2565 และเป็นผู้เข้าประกวดที่มีอายุน้อยที่สุด จากจำนวนผู้ร่วมประกวด 30 ท่าน โดยได้รับตำแหน่งรองชนะเลิศอันดับ 3 พร้อมรางวัลพิเศษ Miss Natural Beauty แต่ภายหลัง ได้รับการเลื่อนตำแหน่งเป็นรองชนะเลิศอันดับ 2 เนื่องจากผู้ดำรงตำแหน่งรองชนะเลิศอันดับ 1 เดิมถูกปลดออกจากตำแหน่ง

 มิสยูนิเวิร์สไทยแลนด์ 2567 
สุชาตา ได้รับการแต่งตั้งจากกองประกวดมิสยูนิเวิร์สไทยแลนด์ กรุงเทพมหานคร ให้เป็นตัวแทนสาวงามประจำกรุงเทพมหานคร เข้าประกวดมิสยูนิเวิร์สไทยแลนด์ 2567 โดยมีตัวแทนสาวงามเข้าร่วมประกวด 40 จังหวัดทั่วประเทศ ซึ่งการประกวดในระดับประเทศจัดขึ้น ณ เอ็มซีซี ฮอลล์ เดอะมอลล์ ไลฟ์สโตร์ บางกะปิ กรุงเทพมหานคร 

ในการประกวดรอบ Preliminary (รอบคัดเลือก) เมื่อวันที่ 12 กรกฎาคม พ.ศ.2567 สุชาตาได้รับรางวัลพิเศษ ดังนี้ Miss Extravaganza จาก Vincent Clinic, Voice for Change จาก Mouawad, Women Inspired 2024 จากกลุ่มเดอะมอลล์, ขวัญใจช่างภาพและสื่อมวลชน และได้รับคะแนนโหวตจากผู้ซื้อบัตรเข้าชมภายในงานสูงสุด ทำให้ผ่านเข้ารอบ 20 คนสุดท้ายทันที  

ในการประกวดรอบ Final (รอบตัดสิน) เมื่อวันที่ 14 กรกฎาคม พ.ศ. 2567 สุชาตาได้รับรางวัลชนะเลิศและดำรงตำแหน่งมิสยูนิเวิร์สไทยแลนด์ เป็นตัวแทนประเทศไทยเข้าร่วมการประกวดนางงามจักรวาล 2024 ที่ประเทศเม็กซิโก พร้อมรางวัลพิเศษ Miss Charming Talent เซ็นสัญญาเป็นศิลปินฝึกหัดสังกัดช่องวัน 31 และ Miss Beauty and Confidence จาก จุฬาเฮิร์บ

 นางงามจักรวาล 2024 
สุชาตา เป็นตัวแทนประเทศไทยในการประกวดนางงามจักรวาล 2024 ซึ่งจัดขึ้นเป็นครั้งที่ 73 โดยมีผู้เข้าแข่งขันทั้งหมด 127 ประเทศ โดยรอบตัดสิน (Final Competition) จัดขึ้นในวันที่ 17 พฤศจิกายน พ.ศ. 2567 ณ เมืองเม็กซิโกซิตี้ ประเทศเม็กซิโก โดยสุชาตาได้รับตำแหน่งรองชนะเลิศอันดับ 3 พร้อมรางวัลพิเศษ Voice for Change ระดับ Silver

อย่างไรก็ตาม ในวันที่ 22 เมษายน พ.ศ. 2568 หลังจากสุชาตาได้รับการแต่งตั้งให้เป็นตัวแทนประเทศไทยในการประกวดมิสเวิลด์ 2025 องค์การนางงามจักรวาลได้ประกาศปลดสุชาตาออกจากตำแหน่งรองชนะเลิศอันดับ 3 ของนางงามจักรวาล 2024 เนื่องจากเข้าร่วมการประกวดนางงามเวทีอื่นในขณะที่ยังดำรงตำแหน่งไม่ครบ 12 เดือน

 มิสเวิลด์ 2025 
ในวันที่ 22 เมษายน พ.ศ. 2568 สุชาตาได้รับการแต่งตั้งจากกองประกวดมิสเวิลด์ไทยแลนด์ โดยความร่วมมือระหว่างทีพีเอ็น โกลบอล และ บริษัท เทโร เอ็นเตอร์เทนเม้นท์ จำกัด (มหาชน) ให้เป็นตัวแทนประเทศไทยในการประกวดมิสเวิลด์ 2025 ซึ่งจัดขึ้นเป็นครั้งที่ 72 โดยรอบตัดสิน (Final Competition) จัดขึ้นในวันที่ 31 พฤษภาคม พ.ศ. 2568 ณ เมืองไฮเดอราบาด ประเทศอินเดีย และได้รับตำแหน่งชนะเลิศในการประกวดดังกล่าว ส่งผลให้สุชาตาเป็นผู้ดำรงตำแหน่งมิสเวิลด์คนแรกของประเทศไทย

 ผลงาน 
พิธีกร
 รายการมูเตเลดี้ ช่องอมรินทร์ทีวี
 พิธีกรการประกวดสาวงามระดับนานาชาติ Miss Global 2025 รอบ Preliminary ร่วมกับ Daumier Corilla

 รางวัลและเกียรติประวัติ 
 รางวัลกินรีทองคำมหาชน ครั้งที่ 10 สาขานางงามยอดนิยม จัดโดยองค์กรส่งเสริมการศึกษาและวัฒนธรรมแห่งประเทศไทย